Sklepi Sveta o Posebnem poročilu Evropskega računskega sodišča št. 03/2022 z naslovom „Uvajanje omrežij 5G v EU: zamude pri uvajanju omrežij in varnostna vprašanja, ki ostajajo nerešena“

(2022/C 252/03)

SVET EVROPSKE UNIJE –

OB OPOZARJANJU NA: svoje sklepe o izboljšanju pregleda posebnih poročil Računskega sodišča v okviru postopka razrešnice (1) –

1. JE SEZNANJEN s Posebnim poročilom Računskega sodišča št. 03/2022 z naslovom „Uvajanje omrežij 5G v EU: zamude pri uvajanju omrežij in varnostna vprašanja, ki ostajajo nerešena“ (2), ki na splošno zajema obdobje med 2016 in majem 2021;

2. POUDARJA strateški pomen pravočasne uvedbe visokokakovostnih omrežij 5G v EU, da se omogočijo inovativni poslovni modeli in javne storitve, ki so bistveni za delovanje notranjega trga;

3. POUDARJA, da je zamude pri dodeljevanju spektra mogoče pripisati različnim razlogom in da so se razmere v zvezi z uvajanjem 5G v nekaterih državah članicah morda spremenile, odkar so bili podatki zbrani in obdelani. Zato POUDARJA, da je treba uporabljati preverjene podatke in da morajo biti sklepi pripravljeni na podlagi jasnih meril/metodologije;

4. OPOZARJA na svoje sklepe o pomenu omrežij 5G za evropsko gospodarstvo in dejstvu, da je treba zmanjšati varnostna tveganja, povezana z njimi, v katerih je POZVAL države članice in Komisijo, naj s podporo agencije ENISA sprejmejo vse potrebne ukrepe v okviru svojih pristojnosti za zagotovitev varnosti in celovitosti elektronskih komunikacijskih omrežij, predvsem omrežij 5G, in še naprej utrjujejo usklajen pristop za reševanje varnostnih izzivov, povezanih s tehnologijami 5G, in opredelijo učinkovite skupne metodologije in orodja za zmanjševanje tveganj, povezanih z omrežji 5G (3);

5. OPOZARJA, da je bilo zaradi tesnega sodelovanja med državami članicami in Komisijo mogoče sprejeti nabor orodij EU za kibernetsko varnost tehnologije 5G (4), ki zagotavlja okvir ukrepov za ublažitev varnostnih groženj, povezanih z omrežji 5G, katerega namen je spodbuditi ustrezno raven kibernetske varnosti takih omrežij na notranjem trgu;

6. POUDARJA, kako pomembno je, da države članice dejansko implementirajo nabor orodij EU za kibernetsko varnost tehnologije 5G, zlasti pa naj v zvezi s ključnimi sredstvi, ki so v ocenah tveganja (5), usklajenih na ravni EU, opredeljena kot kritična in občutljiva, uporabljajo ustrezne omejitve za dobavitelje, ki štejejo za visoko tvegane;

7. POUDARJA, da je nabor orodij EU za kibernetsko varnost tehnologije 5G prilagodljiv instrument, ki temelji na tveganju, namenjen za reševanje opredeljenih varnostnih izzivov, kar omogoča pravočasno in učinkovito obravnavo vidikov kibernetske varnosti 5G ob spoštovanju pristojnosti držav članic in njihove izključne odgovornosti za nacionalno varnost v skladu s členom 4(2) Pogodbe o Evropski uniji, tudi na področju kibernetske varnosti;

8. OPOZARJA na zahtevo Komisije iz njenega sporočila Oblikovanje digitalne prihodnosti Evrope (6), da bi morala vsa podjetja, ki opravljajo storitve za državljane EU, sprejeti in spoštovati pravila EU;

9. JE SEZNANJEN z ugotovitvami in priporočili iz Posebnega poročila in se zlasti STRINJA z naslednjim: — nekatere države članice se v svojih nacionalnih strategijah za 5G ali načrtih za širokopasovne povezave ne sklicujejo na cilje Komisije; — vse države članice še niso prenesle direktive o Evropskem zakoniku o elektronskih komunikacijah (7); — spekter za omrežja 5G še ni bil dodeljen ali še ni bil v celoti dodeljen v vseh državah članicah; — v naboru orodij je kot eden od pomembnih dejavnikov za določanje profila tveganja dobavitelja opredeljena tudi verjetnost, da je dobavitelj pod vplivom vlade države nečlanice EU; eno od meril za oceno tega morebitnega vpliva so značilnosti pravnega okvira tretje države, vključno s tem, ali zagotavlja zadostno raven varstva podatkov;

10. JE SEZNANJEN z odgovori Komisije, ki so priloženi Posebnemu poročilu (8), ter z njenim sprejetjem priporočil Posebnega poročila št. 3;

11. POZIVA države članice in Komisijo, naj bodo pozorne na priporočila iz Posebnega poročila, in jih spodbuja, naj jih upoštevajo pri oblikovanju svojih politik za razvoj svojih omrežij 5G; pri tem naj glede na nova varnostna vprašanja, ki izhajajo iz tehnoloških trendov in razvoja v dobavni verigi 5G, uporabljajo in dodatno razvijajo nabor orodij za kibernetsko varnost tehnologij 5G ter tako zagotovijo varnost teh omrežij;

12. POZIVA Komisijo, naj v sodelovanju z državami članicami priporoči politike in ukrepe za uresničitev evropskih ciljev povezljivosti in pokritosti vseh poseljenih območij v Uniji z omrežjem 5G do leta 2030, pri čemer naj upošteva ključne geopolitične in gospodarske dejavnike, kot je agresija Ruske federacije proti Ukrajini, ki lahko ovirajo napredek pri doseganju teh ciljev in imajo znatne posledice v smislu čezmejnega usklajevanja držav članic z državami nečlanicami EU;

13. POZIVA Komisijo, naj s podporo ENISA in držav članic nadaljuje usklajeno sodelovanje EU pri varnostnih ukrepih v zvezi s 5G in spremljanju izvajanja nabora orodij za kibernetsko varnost tehnologije 5G ter oceni, ali bi bil potreben bolj homogen pristop k uporabi njegovih elementov.

(1) Dok. 7515/00 + COR 1.

(2) Dok. WK 5636/22 INIT.

(3) Dok. ST 14517/19.

(4) Cybersecurity of 5G networks EU Toolbox of risk mitigating measures, o kateri se je dogovorila Skupina za sodelovanje na področju varnosti omrežij in informacij.

(5) Sklepi izrednega zasedanja Evropskega sveta 1. in 2. oktobra 2020, EUCO 13/20.

(6) Communication-shaping-europes-digital-future-feb2020_en_3.pdf (europa.eu).

(7) Direktiva (EU) 2018/1972.

(8) COM-Replies-SR-22-03_SL.pdf (europa.eu).